《与邑官会凝翠阁》
宋代·李纲

屹然高阁虚且通，溪山增秀来薰风。皆云闽境似此少，岂但为最沙阳中。

栋楹显敞制度巧，饰以黝白非青红。七峰倒景蘸层碧，十里平津流向东。

连山松桧郁葱茜，一溪烟雨寒冥濛。沈沈月彩照清夜，漠漠云影摇苍穹。

眼光到处色皆翠，凝结至今劳化工。几年落寞顾眄地，拈出始知观览雄。

开筵置酒共临赏，正暑景物生秋容。画船笳吹助清咽，津岸击鼓声逢逢。

世间万事非偶尔，成此一段传无穷。我归三子子归我，毕竟假合谁之功。

人生会合自可乐，且须吸尽玻瓈钟。他时追忆如梦寐，一笑胜游回首空。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。